Tachwedd 2019

**Canllaw i gynllunio eich llwyfan etholiad ar yr hinsawdd**

Un ffordd y gallwch wthio ymgeiswyr etholiadol i ddweud beth yw eu safbwynt ar yr argyfwng hinsawdd yw drwy gynnal llwyfan etholiad sy'n canolbwyntio ar yr amgylchedd lle'r ydych chi'n byw. Mae llwyfan etholiad yn cynnig y cyfle i amlygu barn ymgeiswyr ar faterion amgylcheddol allweddol a chael ymgeiswyr i wneud addewidion. Mae hefyd yn gyfle i feithrin perthynas â'ch Aelod Seneddol (AS) posib.

Os ydych yn ystyried trefnu llwyfan etholiad, neu eisiau mwy o wybodaeth, gallwn ni eich helpu. Bydd y canllaw hwn yn cynnig awgrymiadau ichi o ran sut i drefnu eich llwyfan etholiad lleol, yn ogystal ag arweiniad pwysig o ran sut i aros yn ddiduedd o safbwynt gwleidyddol.

**Beth yw llwyfan etholiad?**

Trafodaeth banel yn ystod y cyfnod yn arwain at etholiad yw 'llwyfan etholiad'. Bydd ymgeiswyr neu bleidiau yn trafod polisïau ac yn ateb cwestiynau gan y gynulleidfa. Fel arfer, byddant yn cael eu cynnal yn yr etholaeth a bydd pob un o'r ymgeiswyr lleol yn cymryd rhan. Weithiau, cynhelir llwyfan etholiad 'cenedlaethol' ar fater penodol a bydd cynrychiolwyr o'r pleidiau yn cymryd rhan.

Fel arfer, bydd llwyfannau etholiad yn cael eu trefnu gan sefydliadau lleol, megis grwpiau cymunedol neu grwpiau ffydd, yn y cyfnod cyn etholiad.

Nid oes rhaid cadw at fformat penodol. Er enghraifft, gallech gynnal trafodaeth yn dilyn y patrwm 'Hawl i Holi' lle byddai'n bosib cael siaradwr ag arbenigedd yn y pynciau ar y panel, yn ogystal ag ymgeiswyr lleol.

Bydd rhai llwyfannau etholiad yn canolbwyntio ar ystod o faterion, ond rydym yn awgrymu eich bod chi'n trefnu llwyfan etholiad sy'n canolbwyntio'n bennaf ar yr argyfwng hinsawdd. Bydd hynny'n eich galluogi i roi sylw i'r manylion a sicrhau bod y cwestiynau'n berthnasol.

**Didueddrwydd gwleidyddol a glynu wrth y gyfraith**

Yn ystod cyfnod yr etholiad, ceir rheolau penodol y mae'n rhaid i ymgyrchwyr di-blaid lynu wrthynt. Gall y rhain amrywio o gyrff anllywodraethol (megis Cyfeillion y Ddaear) i grwpiau cymunedol (megis grwpiau gweithredu dros yr hinsawdd a grwpiau lleol Cyfeillion y Ddaear). Mae'r Ddeddf Pleidiau Gwleidyddol, Etholiadau a Refferenda yn cyfyngu ar fathau penodol o wariant gan sefydliadau cyn etholiadau cyffredinol. Diwygiwyd y ddeddf honno gan y Ddeddf Lobïo, y mae'n bosib eich bod wedi clywed amdani, cyn yr etholiadau cyffredinol yn 2015 a 2017. Y Ddeddf Lobïo sy'n pennu'r hyn sy'n ganiataol a'r hyn nad yw'n ganiataol yn ystod etholiad cyffredinol.

Os gellir ystyried yn rhesymol mai bwriad gweithgarwch yn y cyfnod yn arwain at Etholiad Cyffredinol yw dylanwadu ar y ffordd y bydd rhywun yn pleidleisio, mae'n cael ei ystyried yn weithgarwch a reoleiddir, ac os byddwch yn gwario dros derfyn penodol ar weithgarwch a reoleiddir mae'n rhaid ichi gofrestru gyda'r Comisiwn Etholiadol. Yn dibynnu ar y ffordd y byddwch yn cynnal eich llwyfan etholiad, gellid ei ystyried yn weithgarwch a reoleiddir. Y newyddion da yw ei bod hi'n weddol hawdd trefnu llwyfan etholiad nad yw'n cael ei reoleiddio, neu un 'annetholus'. Dyna pam y bydd Cyfeillion y Ddaear yn eich cefnogi i gynnal llwyfan etholiad annetholus yn unig.

Mae llwyfan etholiad annetholus yn well oherwydd nad yw'n cael ei reoleiddio ac oherwydd y bydd yn denu'r gynulleidfa ehangaf bosib a'r amrywiaeth ehangaf bosib o safbwyntiau, gan roi cyfle i bobl glywed gan bob un o'r prif bleidiau ar faterion sy'n bwysig iddyn nhw.

**Mae llwyfan etholiad yn annetholus yn y sefyllfaoedd canlynol:**

* Rydych wedi gwahodd pob un o'r ymgeiswyr neu bleidiau y gwyddoch eu bod yn sefyll yn yr etholaeth, rhanbarth neu ardal etholiadol arall
* Mae gennych resymau diduedd dros beidio â gwahodd ymgeiswyr neu bleidiau penodol. Gall y rhesymau diduedd hyn godi o'r ystyriaethau canlynol:
* Adnoddau a ffactorau ymarferol eraill yn cyfyngu ar nifer y gwahoddedigion
* Pryderon yn ymwneud â diogelwch
* Amlygrwydd lleol rhai pleidiau neu ymgeiswyr o gymharu â rhai eraill
* Nifer y cynrychiolwyr etholedig ar lefel leol neu genedlaethol
* Canlyniadau etholiadau diweddar yn yr ardal

Fel y soniwyd uchod, nid oes rhaid ichi wahodd pob ymgeisydd sy'n sefyll yn eich etholaeth, gan y gallai hynny fynd yn anodd ei reoli mewn rhai ardaloedd. Fodd bynnag, dylech sicrhau eich bod yn gwahodd cynrychiolwyr o bob plaid sy'n dal seddi yn San Steffan. Felly, mae hynny'n golygu ymgeiswyr ar ran y Blaid Geidwadol, y Blaid Lafur, y Democratiaid Rhyddfrydol a'r Blaid Werdd, yn ogystal â Phlaid Cymru os ydych yng Nghymru a phob un o bleidiau Cynulliad Gogledd Iwerddon os ydych yng Ngogledd Iwerddon.

Fel bob amser, os byddwch yn glynu wrth ein [canllawiau didueddrwydd gwleidyddol](https://friendsoftheearth.uk/local-groups/political-impartiality-guidance) mae'n annhebygol y bydd eich gwaith yn ystod etholiad cyffredinol yn cael ei reoleiddio.

**Cwestiynau i'w gofyn yn ystod eich llwyfan etholiad**

Mae cwestiynau da yn rhan hollbwysig o unrhyw lwyfan etholiad. Gallwch eu defnyddio i holi yn union beth yw safbwyntiau ymgeiswyr ac hyd yn oed sicrhau ymrwymiadau y gallwch atgoffa ymgeiswyr amdanynt yn ddiweddarach.

Isod, fe welwch set o gwestiynau allan o'n Cynllun Gweithredu dros yr Hinsawdd y gallwch eu gofyn i ymgeiswyr. Gwnewch yn siŵr eich bod yn addasu'r cwestiynau cymaint â phosib i gyd-fynd â'ch cyd-destun lleol. Mae ein [hadnodd digidol](https://takeclimateaction.uk/climate-action/how-climate-friendly-your-area-enter-your-postcode-see-results-your-community) yn dweud wrthych ba mor ystyriol o'r hinsawdd yw eich cymuned chi. Efallai y bydd hynny o help ichi addasu eich cwestiynau.

* C1 - A wnaiff bob un o'r ymgeiswyr esbonio sut y byddan nhw'n gweithio i roi'r sylw brys sydd ei angen i'r argyfwng hinsawdd, os byddan nhw'n cael eu hethol?
* C2 - Os byddan nhw'n cael eu hethol, sut fydd yr ymgeiswyr yn dadlau o blaid y newid pwysig i ddefnyddio ynni adnewyddadwy, glân?
* C3 - Rydyn ni'n gwybod bod cerbydau budr wedi'u pweru gan betrol a disel yn gyfrifol am gyfran sylweddol o allyriadau'r Deyrnas Unedig a'i llygredd aer niweidiol. Sut fyddai ymgeiswyr yn gweithio i gefnogi'r drafnidiaeth werdd rydyn ni ei hangen er mwyn rhoi diwedd ar yr argyfwng hinsawdd a glanhau ein haer?
* C4 - A fydd yr argyfwng hinsawdd yn elfen dyngedfennol gennych chi o ran y ffordd y byddwch chi'n pleidleisio yn y Senedd?
* C5 - Sut ydych chi'n bwriadu cefnogi'r ymdrech i ddyblu gorchudd coed yn y Deyrnas Unedig er mwyn newid y ffordd rydyn ni'n defnyddio ein tir, i helpu i roi diwedd ar chwalfa'r hinsawdd?
* C6 - Fyddwch chi'n cefnogi *Bil Llygredd Plastig* Cyfeillion y Ddaear a Sefydliad y Merched, a fyddai'n cael gwared yn raddol ar blastigau untro nad ydyn nhw'n hanfodol ac yn gosod rhwymedigaeth ar y llywodraeth hon a llywodraethau'r dyfodol i atal rhagor o lygredd plastig o'r wlad hon?

**Awgrymiadau ardderchog i ddechrau paratoi eich digwyddiad:**

* Ar ryw bwynt yn ystod eich llwyfan etholiad, gofynnwch i'r ymgeiswyr a ydynt yn fodlon cytuno i'n haddewid gweithredu dros yr hinsawdd, a gofynnwch a ydynt yn fodlon i'r wybodaeth hon fod yn gyhoeddus. Os bydd ymgeiswyr yn cytuno, tynnwch lun gyda nhw, gan ddefnyddio'r prop adduned wedi'i argraffu. Wedi ichi wneud hynny, rhowch wybod i ni drwy lenwi'r ffurflen syml hon . Yr adduned i ymgeiswyr yw, *"Byddaf yn gwneud yr argyfwng hinsawdd yn elfen dyngedfennol o ran sut rwy'n pleidleisio yn y Senedd. Byddaf yn pleidleisio i gefnogi mesurau sy'n ein helpu i dorri allyriadau nwyon tŷ gwydr yn gyflym ac i adeiladu cymdeithas decach a gwyrddach.'*
* Nid oes diwrnod nac amser perffaith i gynnal llwyfan etholiad, ond ceisiwch sicrhau nad yw'n gwrthdaro â digwyddiadau lleol eraill. Efallai y byddai'n syniad ystyried ei gynnal gyda'r nos neu ar benwythnos, pan fydd mwy o bobl yn gallu ymuno.
* Fel y gallwch ddychmygu, bydd gan ymgeiswyr amserlen brysur iawn yn ystod cyfnod yr etholiad, felly os gallwch sicrhau y bydd un neu ddau o ymgeiswyr yn bresennol, bydd hynny'n bendant yn annog eraill i wneud yr un fath. Os bydd ymgeisydd yn methu ag ymuno, gofynnwch a fyddai ei Reolwr Ymgyrch yn fodlon cymryd ei le. Os bydd rhaid, gallwch ofyn iddynt ddarparu datganiad ysgrifenedig i'w ddarllen ar goedd.
* Beth am weithio ar y cyd? Os byddwch yn gweithio mewn cysylltiad ag eraill, gall hynny ddangos i ymgeiswyr fod yno lefel uwch o gefnogaeth i weithredu dros yr hinsawdd. Gall hynny hefyd helpu i gynyddu nifer y bobl sydd gennych yn yr ystafell a helpu i rannu'r llwyth gwaith. Er enghraifft: os yw llygredd aer yn fater pwysig lle'r ydych chi'n byw, beth am gysylltu â grwpiau iechyd, athrawon lleol, cymunedau ffydd a grwpiau amgylcheddol eraill?
* Ceisiwch drefnu lleoliad mor gyflym ag y gallwch. Mae canolfannau cymunedol a chaffis yn opsiynau rhatach (neu am ddim, efallai). Os yw cost lleoliad yn broblem i chi, ac rydych yn Grŵp Gweithredu dros yr Hinsawdd sydd wedi cofrestru'n swyddogol, gallwch wneud cais am grant bychan drwy'r Gronfa Grwpiau Gweithredu dros yr Hinsawdd.
* Bydd ymgeiswyr eisiau'r holl sylw y gallant ei gael gan y wasg leol yn ystod cyfnod yr etholiad, felly gwnewch yn siŵr eich bod yn gwahodd y wasg leol i'ch llwyfan etholiad. Pan fyddwch yn gwahodd ymgeiswyr, cofiwch roi gwybod iddynt fod y wasg wedi cael gwahoddiad neu'n mynd i fod yn bresennol. Ar ôl eich llwyfan etholiad, cyhoeddwch ddatganiad i'r wasg yn cynnwys lluniau o'r digwyddiad. Bydd templed datganiad i'r wasg ar gael yma cyn bo hir.
* Gadewch ddigonedd o amser am gwestiynau gan y gynulleidfa, gan fod llwyfan etholiad yn rhoi cyfle unigryw i gymuned ofyn cwestiynau yn uniongyrchol i ymgeiswyr.
* Ewch ati i hyrwyddo - gan fod yr etholiad bron yma, hyrwyddo'r digwyddiad ar y cyfryngau cymdeithasol yw eich opsiwn gorau. Defnyddiwch eich rhwydwaith lleol, gan gynnwys ffrindiau, teulu a grwpiau cymunedol perthnasol i helpu i ledaenu'r neges. Os gallwch gynhyrchu taflen yn gyflym, gallwch ddosbarthu copïau y tu allan i orsafoedd lleol neu eu gosod ar y wal mewn bwytai neu gaffis lleol, i sicrhau'r effaith fwyaf. Gallwn ni helpu hefyd! Anfonwch fanylion eich digwyddiad atom yn climateaction@foe.co.uk a gallwn anfon neges e-bost at gefnogwyr yn eich ardal chi. Gallwch hefyd ddefnyddio ein hadnodd Rhwydwaith Gweithredu i greu tudalen digwyddiad a monitro faint sydd am fynychu, felly anfonwch neges e-bost atom os ydych yn dymuno cael cyfrif am ddim.
* Cofiwch roi lluniau a dyfyniadau pwysig gan ymgeiswyr ar y cyfryngau cymdeithasol yn ystod eich digwyddiad, gan ddefnyddio #GweithreduDrosYrHinsawdd #TakeClimateAction. Fel hyn, bydd pobl nad oeddent yn gallu ymuno yn eich digwyddiad yn gallu dilyn, a thrwy ddefnyddio'r hashnod bydd y rhwydwaith gweithredu dros yr hinsawdd gyfan yn gallu cysylltu â'r digwyddiad hefyd.
* Dewiswch gadeirydd nad oes ganddo/ganddi gysylltiad cyhoeddus â phlaid wleidyddol. Gall fod yn aelod o'ch grŵp, yn newyddiadurwr lleol neu hyd yn oed yn rhywun enwog o'r ardal leol. Mae angen ichi sicrhau eu bod nhw'n gyfarwydd â'r materion allweddol, fel eu bod yn gallu gwthio ymgeiswyr i fod yn eglur. Mewn llwyfan etholiad, y perygl yw y bydd y drafodaeth yn mynd yn ôl ac ymlaen rhwng ymgeiswyr, felly dewiswch gadeirydd a fydd yn gallu cadw trefn hefyd.

**Strwythur eich llwyfan etholiad:**

Isod, fe welwch strwythur bras y gallwch ei ddefnyddio ar gyfer eich llwyfan etholiad. Templed i'ch helpu i gynllunio yn unig yw hwn, felly gallwch ei addasu fel y dymunwch.

Amser: fer arfer, bydd llwyfan etholiad yn para 90 munud, neu 2 awr fan bellaf.

* Mynychwyr yn cyrraedd ac yn ymgynefino (10 munud)
* Croeso gan y cadeirydd (5 munud)
* Sylwadau rhagarweiniol gan yr ymgeiswyr (15 munud) - gall hyn fod yn ddefnyddiol ar gyfer mynychwyr nad ydynt yn gyfarwydd â'r ymgeiswyr. Gallwch strwythuro hyn o gwmpas cwestiwn rhagarweiniol, megis beth ydych chi am ei wneud ynghylch yr argyfwng hinsawdd os cewch eich ethol? I sicrhau nad ydynt yn crwydro oddi wrth y pwnc.
* Cwestiynau gan y cadeirydd i'r ymgeiswyr (25 munud)
* Cwestiynau gan y gynulleidfa (20 munud) - efallai ei bod hi'n syniad ichi feddwl sut rydych eisiau strwythuro'r sesiwn holi ac ateb, e.e. gallwch ofyn i fynychwyr gyflwyno cwestiynau ar ddechrau'r digwyddiad.
* Sylwadau clo gan yr ymgeiswyr (10 munud)
* Y cadeirydd yn dod â'r llwyfan etholiad i ben (5 munud)

Cofiwch roi gwybod i ni beth ddywedodd eich ymgeiswyr yn ystod y llwyfan etholiad gan ddefnyddio ein harolwg. Fel hyn, byddwn yn gallu adeiladu darlun cenedlaethol o'r hyn y mae gwleidyddion yn ei ddweud, a'ch helpu i'w dwyn i gyfrif am unrhyw addewidion a wnaethant i chi.